טוליה צבי

טוּליה צבי (Tullia Zevi; 2 בפברואר 1919, מילאנו – 22 בינואר 2011, רומא) הייתה עיתונאית וסופרת איטלקייה יהודייה, פעילה מרכזית בקהילה היהודית באיטליה, שהוגדרה כ"עמוד התווך" של הקהילה. מ-1983 עד 1998 כיהנה כנשיאת איחוד הקהילות היהודיות של איטליה.

==קורות חיים==
נולדה במשפחה יהודית אמידה. אביה, ג'וזפה קלבי (Calabi), היה עורך דין נודע ואנטי-פאשיסט מושבע.

למדה פילוסופיה באוניברסיטת מילאנו וכן בקונסרבטוריון.

כאשר קיבלה איטליה הפשיסטית ב-1938 את חוקי הגזע, שכללו אפליה בוטה כנגד היהודים, שהתה צבי עם משפחתה בחופשה בשווייץ. בעקבות המצב הפוליטי, נדדה המשפחה תחילה לז'נבה ומשם עברה לפריז, שם המשיכה צבי את לימודיה בסורבון. בקיץ 1939 היגרה המשפחה לארצות הברית על סיפון ה"איל-דה-פראנס", שיצאה מלה האבר. צבי המשיכה את לימודיה בבית הספר ג'וליארד ובקולג' רדקליף, ובמקביל, כמו בעת שהותה בפריז, הוסיפה לנגן בנבל למחייתה. בתקופה זו הכירה את פרנק סינטרה ואת ליאונרד ברנשטיין, כאשר ניגנה תחת שרביטו.

בניו יורק התחברה צבי לחוגים אנטי-פאשיסטיים, ועשתה את הצעדים הראשונים בקריירה העיתונאית שלה, בין היתר במסגרת ארגון "Giustizia e Libertà" ("צדק וחירות") ובכתב העת "Italy against Fascism", שערכה, ובתוכנית רדיו ששידרה ב-NBC, שכוונה לפרטיזנים האיטלקים. בארצות הברית הכירה את הארכיטקט ומבקר האמנות היהודי-איטלקי ברונו צבי (1918–2000), ונישאה לו ב-26 בדצמבר 1940 בניו יורק. ביולי 1946, לאחר תום המלחמה, שבה לאיטליה עם בעלה. דיווחה כקורספונדנטית ממשפטי נירנברג.

במשך יותר מ-30 שנה – מ-1960 עד 1993 – עבדה צבי ככתבת שטח עבור עיתון "מעריב". בשנות פעילותה דיווחה בין השאר ממשפט אייכמן בירושלים. כמו כן, עבדה ככתבת עבור השבועון "The Jewish Chronicle", עיתון יהדות בריטניה.

משנת 1978 כיהנה כסגנית נשיא איחוד הקהילות היהודיות של איטליה (Unione delle comunità ebraiche italiane, UCEI). כעבור חמש שנים, ב-1983, התמנתה לנשיאת האיחוד – האישה הראשונה שבתפקיד – והחזיקה במשרה זו עד 1998. בשנת 1987 חתמה על האמנה המבססת את היחסים בין ממשלת איטליה והאיחוד.

ב-1992 הכתיר אותה נשיא איטליה אוסקר לואיג'י סקאלפרו בתואר אבירת הצלב המפואר (Cavaliere di Gran Croce), הדרגה השנייה במסדר ההצטיינות של הרפובליקה של איטליה.

ב-1998 נבחרה כחברה בוועדה משרד החינוך לבין-תרבותיות וכחברה הנציבות האיטלקית של אונסק"ו. באותה שנה הייתה גם לחברה בוועדה הלאומית לביו-אתיקה, עד 2006.

ב-2007 פרסמה את הביוגרפיה שלה, תחת הכותרת " Ti racconto la mia storia. Dialogo tra nonna e nipote sull’ebraismo" ("אספר לכם את סיפורי. דיאלוג בין סבתא ונכד על היהדות"), שכתבה עם נכדתה נתניה צבי.

טוליה צבי נפטרה ברומא ב-22 בינואר 2011, בגיל 91.

==קישורים חיצוניים==

* 
* יעל נידם-אורבייטו, 
<div style="direction: ltr;">
* [http://www.jpost.com/International/Article.aspx?id=204793 Tulia Zevi, pillar of Italian Jewish community, dies], Jerusalem Post, Januart 22, 2011 
* Jennifer Lipman, [http://www.thejc.com/news/world-news/44086/extraordinary-tullia-zevi-mourned 'Extraordinary' Tullia Zevi mourned ], The Jewish Chronicle, January 24, 2011 
* [http://af.reuters.com/article/worldNews/idAFTRE70L26V20110122 Tullia Zevi, historic Italian Jewish leader, dead], Reuters, January 22, 2011 
* [http://www.liberalsocialisti.org/articol.php?id_articol=91 Tullia Calabi Zevi, La mia autobiografia politica] 
* [http://www.repubblica.it/cronaca/2011/01/22/news/tullia_zevi-11542155/?ref=HRER2-1 Addio a Tullia Zevi voce dell'ebraismo italiano], La Repubblica, 22 gennaio 2011 
</div>

קטגוריה:עיתונאים יהודים איטלקים
קטגוריה:עיתונאיות איטלקיות
קטגוריה:עיתונאיות יהודיות
קטגוריה:סגל מעריב
קטגוריה:מוזיקאים יהודים איטלקים
קטגוריה:פוליטיקאים יהודים איטלקים
קטגוריה:ילידות 1919
קטגוריה:איטלקים שנולדו ב-1919
קטגוריה:נפטרות ב-2011
קטגוריה:איטלקים שנפטרו ב-2011